b'\n_START_ARTICLE_\nSoijamaito\n_START_PARAGRAPH_\nSoijamaito (oik. soijajuoma) on soijapavuista puristettu kasvimaito, jota k\xc3\xa4ytet\xc3\xa4\xc3\xa4n samoihin tarkoituksiin kuin lehm\xc3\xa4nmaitoa. Joissakin maissa, kuten Kiinassa, sit\xc3\xa4 on perinteisesti k\xc3\xa4ytetty lehm\xc3\xa4nmaidon tilalla. L\xc3\xa4nsimaissa lehm\xc3\xa4nmaito on hallitsevassa asemassa, mutta esimerkiksi vegaanit, maitoallergiset ja laktoosi-intoleranssista k\xc3\xa4rsiv\xc3\xa4t voivat k\xc3\xa4ytt\xc3\xa4\xc3\xa4 soijamaitoa. Soijamaidosta valmistetaan lis\xc3\xa4ksi tofua._NEWLINE_Useat kaupoissa myyt\xc3\xa4v\xc3\xa4t soijamaitotuotteet on rikastettu esimerkiksi kalsiumilla, D-vitamiinilla ja B\xe2\x82\x81\xe2\x82\x82-vitamiinilla helpottamaan etenkin vegaaneille t\xc3\xa4rkeiden ravintoaineiden saantia. Soijamaitoa nimitet\xc3\xa4\xc3\xa4n pakkauksissa yleens\xc3\xa4 "soijajuomaksi", koska EU:n lains\xc3\xa4\xc3\xa4d\xc3\xa4nn\xc3\xb6ss\xc3\xa4 kiellet\xc3\xa4\xc3\xa4n k\xc3\xa4ytt\xc3\xa4m\xc3\xa4st\xc3\xa4 sanaa maito sellaisten tuotteiden nimiss\xc3\xa4, jotka eiv\xc3\xa4t ole el\xc3\xa4imist\xc3\xa4 saatavaa maitoa._NEWLINE_Soijamaitoa voidaan k\xc3\xa4ytt\xc3\xa4\xc3\xa4 kuten tavallista lehm\xc3\xa4nmaitoakin: sellaisenaan juotavana, kahvissa, kaakaossa, ruoanlaitossa ja leivonnassa. Soijamaitoja myyd\xc3\xa4\xc3\xa4n tavallisen vaihtoehdon lis\xc3\xa4ksi my\xc3\xb6s kaakaojuomana tai vaniljalla maustettuna.'